Krajčí, Marek, minister zdravotníctva SR (2020-10-14):
Vážený pán predsedajúci, ctené panie poslankyne, páni poslanci, dovoľte, aby som začal myšlienkou Milana Rastislava Štefánika: „Demokracia znamená myslieť skôr, než jednáš, či tým nepoškodzuješ blížneho, rodinu, národ, spoločnosť. To znamená opanovať svoje vášne, nie rozprávať, ale problém riešiť.“ Stojíme momentálne teraz v najväčšej pandémii za posledných sto rokov, ktoré táto planéta zažila, je už viac ako jedna celá, viac ako jeden milión úmrtí na svete a, žiaľ, tých úmrtí bude ešte oveľa viac. Odborníci v Českej republike sa momentálne zamýšľajú nad stavom tejto krajiny, ktorá, ako viete, je najviac postihnutou krajinou momentálne v Európe a, žiaľ, tá krivka nárastu počtu infikovaných v porovnaní s Českou republikou je na Slovensku úplne identická, len máme zhruba dvoj- až trojtýždňové oneskorenie za číslami, ktoré v tejto krajine sú. Tie predpoklady sú tam veľmi vážne, vyjadrovali sa k tomu už aj experti členovia Českej lekárskej komory. Obávajú sa, že v Českej republike bude zomierať 100 ľudí denne. Pokiaľ by aj tento ich odhad bol správy a my by sme sa vydali ďalej touto cestou, tak u nás – prepočet našich obyvateľov na základe tohto odhadu – by to bolo 50 ľudí denne, čo je obrovské množstvo. Nehovoriac o tom, že ľudia, ktorí budú postihnutí týmto ochorením, nám zapchajú nemocnice, obsadia lôžka, ktoré teraz momentálne využívajú chorí ľudia na riešenie iných svojich zdravotných problémov. Áno, keď nebudeme zodpovední a keď sa nám nepodarí zabrzdiť tento nárast ochorenia v našej krajine, tak, áno, doplatia na to pravdepodobne aj ľudia, ktorí majú iné zdravotné problémy. Na začiatku sa budú snažiť odkladať operácie tých, kde sa to odložiť dá, kde nebude dochádzať k trvalému poškodeniu zdravia a budeme sa snažiť, aby, aby akútna zdravotná starostlivosť bola, samozrejme, vždycky realizovaná, avšak nám, samozrejme, ide o to, že tie čakacie lehoty, ktoré v niektorých prípadoch sú neprijateľné, aby, aby nenarástli zbytočne ďalej. A pokiaľ my nebudeme vedieť preventívne zastaviť šírenie tejto infekcie u nás, tak, žiaľ, nebude sa dať zrealizovať to, čo som teraz povedal, a to mi je veľmi ľúto. Chcem vám veľmi pekne poďakovať za rozpravu, ktorá tu bola k tomuto zákonu, aj ja si uvedomujem, že ten zákon ide veľmi rýchlo, mňa samého to neteší. Stojím tu za vládu, ktorá sa rozhodla po tom, ako Generálna prokuratúra 29. 9. doručila na Úrad verejného zdravotníctva svoje upozornenia riešiť tieto problémy, ktoré boli v praxi pri vydávaní opatrení hlavného hygienika ako, ako vrchnej autority a odborníka v tejto krajine, a myslíme si, že tento zákon, tak ako je teraz predložený, že zlepší predvídateľnosť týchto opatrení, zlepší ich prijímanie tým, že budú uzákonené vo vyhláškach a zvýši pocit právnej istoty občanov Slovenskej republiky. Z opatrení budú všeobecne záväzné právne predpisy, nakoľko doteraz to tak nebolo, a tým pádom budú môcť byť preskúmateľné. Ústavný súd, ako iste viete, doteraz odmietol všetky ústavné sťažnosti a argumentoval tým, že nejde o všeobecne záväzné právne predpisy a že neboli vyčerpané riadne opravné prostriedky cestou všeobecných súdov a opatrenia považoval za hybridné právne akty. Práve preto sme chceli vyjsť v ústrety aj Úradu verejného zdravotníctva a hlavnému hygienikovi, ale takisto hygienikom regionálnych úradov verejného zdravotníctva a prijať tento zákon a uľahčiť im tak prijímanie opatrení aj v ďalšom období, nakoľko opatrenia prijímať bude treba a čakajú nás aj teraz, čaká nás teraz prijatie zásadných opatrení, o ktorých rozhodol ústredný krízový štáb a vláda Slovenskej republiky. Táto pandémia nie je len zdravotníckou výzvou, ale naozaj preskúša celistvosť a jednotu spoločnosti, v ktorých sa bude vyskytovať. A ja si uvedomujem, že pokiaľ nebudeme mať aspoň určitú úroveň jednoty a nenájdeme konsenzus v tom, čo v boji s pandémiou budeme robiť, tak ľudia v našej krajine budú nejednotní, nebudú mať tendenciu rešpektovať návrhy autorít, odborníkov a boj s touto pandémiou bude nemierne náročný a obávam sa, že práve aj kvôli tejto nejednote budú musieť byť prijímané opatrenia, ktoré by inač prijímané vôbec nemuseli byť. Naozaj pýtam sa, že kto je zodpovedný za to, že 35 % ľudí v porovnaní s prvou vlnou v súčasnosti nie je ochotné rešpektovať základné opatrenia, napríklad nosenie rúšok, ktoré možno keby sme poctivo nosili, tak by nebolo potrebné prijímať žiadne opatrenia celkového charakteru. Žiaľ, musíme si naozaj uvedomiť, že pokiaľ nedokážeme spoločnosti vydať jednotný signál, nedokážeme vydať spoločnosti jednotný signál v tom, že ideme bojovať s týmto neviditeľným nepriateľom jednotne a budeme si stáť za rozhodnutiami našich epidemiologických autorít spolu s vládou, naozaj v spoločnosti môže, pokiaľ, pokiaľ to spoločnosť nebude takýmto spôsobom vidieť a nebudeme takým vzorom a príkladom, ako sme boli v prvej vlne, tak tá česká cesta pre nás je vysoko pravdepodobná a chceli by sme sa jej veľmi, veľmi vyhnúť. Preto ďakujem, že rozumiete, v akej situácii sa nachádzame. Ďakujem všetkým diskutujúcim, ktorí sa oveľa lepšie ako ja vyznajú aj v problematike ústavného práva. A ako som si vypočul aj, aj debaty na výboroch, aj na ústavnoprávnom výbore, aj ja sám som nadobudol presvedčenie, že je správne tento zákon podporiť, prijať a tak umožniť, aby sme ďalej aj v boji s touto pandémiou zvádzali, zvádzali správny a razantný boj, ktorý potrebujeme zviesť v ďalších dňoch. Ďakujem veľmi pekne.